FI Euroopan unionin virallinen lehti C 65/5

Ilmoitus neuvoston asetuksessa (EY) N:o 3286/94 tarkoitettuja kaupan esteitä koskevan tutkimusmenettelyn aloittamisesta siltä osin kuin on kyse Yhdysvaltain asettamasta ulkomaisten online-rahapelien kiellosta ja kiellon täytäntöönpanosta

(2008/C 65/07)

Komissio vastaanotti 20. joulukuuta 2007 asetuksen (EY) N:o 3286/94 (1), jäljempänä ’asetus’, 4 artiklan nojalla tehdyn valituksen. Asetuksen 5 artiklan 4 kohdassa tarkoitettua määräaikaa lykättiin valituksen tekijän suostumuksella 15 päivään tammikuuta 2008.

1. Valituksen tekijä

Valituksen teki Remote Gambling Association, jäljempänä ’RGA’.

RGA on Lontooseen sijoittautunut kauppayhteisö, jonka jäseninä ovat useimmat maailman suurimmista online-rahapeliyrityksistä. Yhteisössä alan kymmenestä suurimmasta yrityksestä yhdeksän ja 20:stä suurimmasta 16 kuuluu RGA:han. Näin ollen RGA edustaa huomattavaa osuutta yhteisön online-rahapeliteollisuudesta.

RGA on siis asetuksen 4 artiklan 1 kohdassa ja 2 artiklan 6 kohdassa tarkoitettu yhteisö, joka toimii yhteisön yhden tai useamman yrityksen puolesta.

2. Tarkasteltavana oleva palvelu

Valitus koskee kaupallisia rahapeli- ja vedonlyöntipalveluja, joita tarjotaan etäviestinnän keinoin, lähinnä internetissä.

Palvelu kuuluu palvelukaupan yleissopimuksessa, jäljempänä ’GATS-sopimus’, käytetyssä palvelualaluokitusluettelossa (nk. ”W/120-luettelossa”) olevan luokan 964 ”Urheiluun liittyvät palvelut ja muut virkistyspalvelut” alaluokkaan 96492 ”Rahapeli- ja vedonlyöntipalvelut”.

Asiasta ei ole erityistä EU-lainsäädäntöä, mutta joukko EU-oikeudenkäyttöalueita (Itävalta, Irlanti, Italia, Malta, Yhdistynyt kuningaskunta ja Gibraltar) myöntää toimilupia online-rahapeliyrityksille kansallisen lainsäädännön tai sääntöjen nojalla.

3. Kohde

Valitus koskee seuraavia: i) Yhdysvaltojen lainsäädännön online-rahapelejä koskeva kielto, ii) Yhdysvaltojen toimenpiteet kyseisen lainsäädännön täytäntöön panemiseksi ja iii) syrjivä tapa, jolla lainsäädäntö pannaan täytäntöön.

Valituksessa mainitaan nimenomaisesti US Wire Act ja sen asiaa koskevat säännökset, Interstate Horse Racing Act (IHA) ja sillä luoduksi väitetty safe harbour -järjestely, Travel Act, Illegal Gambling Business Act (IGBA), Wagering Paraphernalia Act ja liittovaltion rahanpesun torjuntaa koskeva lainsäädäntö, osavaltioiden lakeihin sisältyvät kiellot sekä Unlawful Internet Gambling Enforcement Act (UIGEA) sekä EU:n palveluntarjoajien erilainen ja syrjivä kohtelu verrattuna Yhdysvaltojen palveluntarjoajiin kyseisten lakien nojalla.

4. Kaupan esteitä koskevat väitteet

Valituksen tekijän mukaan 3 kohdassa kuvatut toimenpiteet ovat asetuksen 2 artiklan 1 kohdassa tarkoitettuja kaupan esteitä.

Valituksen tekijä väitti, että 3 kohdassa kuvatut toimenpiteet ovat ristiriidassa useiden GATS-sopimuksen määräysten kanssa.

Valituksen tekijä väitti, että pitämällä voimassa Wire Act-, Travel Act- ja IGBA-lait, joiden havaittiin Yhdysvaltain rahapelejä koskevassa kiistassa (WT/DS285) rikkovan GATS-sopimuksen XVI artiklaa, ja ryhtymällä toimenpiteisiin ulkomaisia palveluntarjoajia vastaan Yhdysvallat epää niiltä pääsyn markkinoille XVI artiklan vastaisesti. Lisäksi valituksen tekijä väitti, että UIGEA-lain hyväksyminen, millä Yhdysvaltain kongressi toteaa online-rahapelien olevan säänneltävissä, ja lain valikoiva soveltaminen, eritoten asettamalla mahdollisia rikosoikeudellisia seuraamuksia, ulkomaisiin palveluntarjoajiin muttei Yhdysvaltoihin sijoittautuneisiin tarjoajiin tekee XVI artiklan rikkomisesta vieläkin ilmeisempää. Tämä heikentää huomattavasti Yhdysvaltojen mahdollisuuksia puolustautua GATS-sopimuksen XIV artiklan nojalla.

Valituksen tekijä väitti, että 3 kohdassa kuvatut toimenpiteet ovat ristiriidassa GATS-sopimuksen XVII artiklan kanssa. Valituksen tekijä totesi, että Yhdysvaltoihin sijoittautuneet online-hevospelien tarjoajat ja muualle kuin Yhdysvaltoihin sijoittautuneet online-rahapelien tarjoajat ovat samankaltaisten palvelujen tarjoajia ja että Yhdysvallat rikkoo XVII artiklaa kohtelemalla muualle kuin Yhdysvaltoihin sijoittautuneita online-rahapelien tarjoajia vähemmän suotuisasti. Valituksen tekijä väitti, että se seikka, että jotkin EU:n palveluntarjoajat eivät tarjoa online-hevospelejä, on johtuu täysin Yhdysvaltojen käyttöön ottamista sääntelytoimenpiteistä, jotka vääristävät Yhdysvaltoihin ja muualle kuin Yhdysvaltoihin sijoittautuneiden toimijoiden välisen kilpailun. Lisäksi väitettiin, että koska etäpelaamiseen liittyvien palvelujen tarjoamista koskeva kielto pantiin valikoivasti täytäntöön kohdistamlla mahdollisia rikosoikeudellisia seuraamuksia ulkomaisiin palveluntarjoajiin muttei Yhdysvaltoihin sijoittautuneisiin palveluntarjoajiin, kielto on selkeästi XVII artiklan vastaista syrjintää.

Valituksen tekijä kiinnitti huomiota myös siihen seikkaan, että asiaa koskeva GATS-oikeuskehys tulee muuttumaan merkittävästi tulevina kuukausia, koska Yhdysvallat aikoo peruuttaa rahapelejä ja vedonlyöntiä koskevat GATS-sitoumuksensa. Valituksen tekijä väitti, että peruuttamisella ei voi olla takautuvaa vaikutusta eikä se siksi vaikuta Yhdysvaltojen velvoitteisiin suhteessa mihinkään toimeen tai tosiseikkaan, joka tapahtui kun sitoumukset olivat vielä voimassa. Ainoa asiaankuuluva liiketoimi (toimi tai tosiasia), josta valituksessa on kyse, on etäpelaaminen, jota joukko EU:hun sijoittautuneita toimijoita tarjosi Yhdysvalloissa oleville henkilöille ennen kuin toimijat vetäytyivät Yhdysvaltojen markkinoilta. Tällöin Yhdysvaltojen sitoumukset olivat vielä voimassa, joten Yhdysvallat on valituksen tekijän mukaan velvollinen olemaan ryhtymättä sellaisiin toimenpiteisiin tai jatkamatta sellaisia toimenpiteitä, jotka rikkovat sen tällaista aiempaa liiketointa koskevia velvoitteita.

Käytettävissä olevien tietojen ja toimitetun todistusaineiston perusteella komissio on vakuuttunut siitä, että valituksessa esitetään riittävä alustava näyttö asetuksen 2 artiklan 1 kohdassa tarkoitettujen kaupan esteiden olemassaolosta.

5. Epäsuotuisia kaupallisia vaikutuksia koskeva väite

Valituksen tekijä väitti, että valituksessa mainitut kaupan esteet ovat pakottaneet palveluntarjoajat vetäytymään kokonaan Yhdysvaltojen markkinoilta ja aiheuttaneet merkittäviä epäsuotuisia vaikutuksia niiden liiketoimintaan Yhdysvaltojen ulkopuolella. Siksi valituksen tekijä korosti, että kaupan esteiden voidaan katsoa aiheuttaneen ja uhkaavan aiheuttaa epäsuotuisia kaupallisia vaikutuksia.

Valitus sisältää tietoja ja näyttöä siitä, että toimenpiteiden vaikutukset ovat olleet vakavia sekä EU:n ja Yhdysvaltojen väliselle palvelukaupalle että yhteisön rahapelitoiminnalle. Myös vaikutukset yhteisön talouteen ovat mahdollisesti merkittävät. Valituksessa väitetään lisäksi, että mahdollisten rikosoikeudellisten seuraamusten uhalla on myös vakavia vaikutuksia asianomaisiin yrityksiin ja rahapelitoimintaan. Tärkeimmät valituksessa mainitut asiaa koskevat indikaattorit ovat seuraavat: kolmen suurimman EU:n yrityksen tulonmenetykset yhden rahoitusvuoden aikana Yhdysvalloissa: 3 miljardia USD; UIGEA-lain voimaantulosta ja Yhdysvaltojen markkinoilta vetäytymisestä johtuva pörssiarvon menetys näiden kolmen yrityksen osalta: 11 miljardia USD; huomattavien sakkojen maksaminen korvauksina Yhdysvaltojen oikeusministeriölle; mahdollisten seuraamusten mahdolliset vaikutukset yritysten kykyyn harjoittaa liiketoimintaansa tavanomaisissa olosuhteissa Yhdysvaltojen ulkopuolella sekä kerrannaisvaikutukset rahapeliteollisuudelle palveluja tarjoaville toimialoille ja maksupalveluja tarjonneille pankeille.

Komissio katsoo, että valituksessa esitetään riittävä alustava näyttö asetuksen 2 artiklan 4 kohdassa tarkoitetuista epäsuotuisista kaupallisista vaikutuksista, joita toimenpide aiheuttaa valituksen tekijälle ja yhteisön jollekin taloudenalalle tai joillekin taloudenaloille.

6. Yhteisön etu

Valituksen tekijä totesi, että EU on kehittänyt maailman johtavan online-rahapelitoiminnan ja on Yhdysvaltoja selkeästi edellä tällä alalla. Useat maailman suurimmista yrityksistä ovat saaneet toimiluvan Yhdistyneessä kuningaskunnassa, Gibraltarilla, Maltalla, Irlannissa ja Itävallassa, ja ne toimivat näistä maista käsin. Ruotsissa, Kyproksella, Bulgariassa ja Virossa hoidetaan merkittävää taustatoimintaa, joka tuottaa teknisiä, markkinoinnin ja asiakaspalvelun tukipalveluja. Valituksen tekijä huomautti, että tästä nopeasti kasvavasta sähköisen kaupankäynnin alasta ei ole saatavissa tarkkoja tilastotietoja, mutta se esitti joitakin alan taloudellista merkitystä kuvaavia indikaattoreita, kuten arvion, että online-rahapelien toimiala työllistää 15 000 henkeä EU:ssa ja korkean tason osaamista vaativien työpaikkojen osuus on sillä suurempi kuin monilla muilla tuotannonaloilla. Valituksen tekijä huomautti myös, että online-rahapelitoiminnalla on merkittävä välillinen taloudellinen vaikutus muihin talouden aloihin, jotka ovat mukana online-liiketoiminnan edellyttämän infrastruktuurin tarjoamisessa (lähinnä rahoituspalvelut, tietotekniikka ja asiantuntijapalvelut).

Tärkeä huomioon otettava tekijä on myös lokakuussa 2006 annettu globaalia Eurooppaa koskeva tiedonanto. Tiedonannossa todetaan, että kun protektionismi hylätään kotimarkkinoilla, on samalla aktiivisesti pyrittävä luomaan avoimia markkinoita ja tasapuolisia kaupan edellytyksiä muualla. Tärkein asiaa koskeva jakso on toimintasuunnitelma EU:n ulkoisen kilpailukyvyn hyväksi. Se sisältää uudistettua markkinoillepääsystrategiaa koskevia suunnitelmia, jotka perustuvat vuonna 1996 käynnistettyyn strategiaan tarkoituksena edistää monen- ja kahdenvälisten kauppasopimusten täytäntöönpanoa ja avata kolmansien maiden markkinoita. Tältä osin on tärkeä varmistaa, että muut WTO:n jäsenvaltiot noudattavat WTO-sitoumuksiaan.

Tutkimusmenettelyn aloittamista pidetään edellä esitetyn perusteella yhteisön edun mukaisena.

7. Menettely

Asetuksella perustetun neuvoa-antavan komitean asianmukaisen kuulemisen jälkeen komissio päätti, että esitetty näyttö riittää perusteeksi aloittaa tutkimusmenettely asiaan liittyvien oikeudellisten näkökohtien ja tosiasioiden tarkastelemiseksi ja että menettelyn aloittaminen on yhteisön edun mukaista, minkä jälkeen se pani vireille asiaa koskevan tutkimuksen asetuksen 8 artiklan mukaisesti.

Asianomaiset osapuolet voivat ilmoittautua ja esittää kirjallisesti näkökantansa valituksessa esille otetuista seikoista, missä yhteydessä niiden on toimitettava myös asiaa tukeva näyttö.

Lisäksi komissio kuulee sellaisia osapuolia, jotka ovat sitä kirjallisesti pyytäneet ilmoittautumisen yhteydessä ja joihin menettelyn tulos vaikuttaa oleellisesti.

Tämä ilmoitus julkaistaan asetuksen 8 artiklan 1 kohdan a alakohdan mukaisesti.

8. Määräaika

Kaikkien asiaan liittyvien tietojen ja kuulemispyyntöjen on oltava perillä komissiossa 30 päivän kuluessa tämän ilmoituksen julkaisemisesta. Ne on toimitettava kirjallisina seuraavaan osoitteeseen:

European Commission Directorate-General for Trade Mr Jean-François Brakeland, DG Trade F.2 CHAR 9/74 B-1049 Brussels Faksi: (32-2) 299 32 64

Jos puolustautumisoikeuksien käytössä ilmenee vaikeuksia, asianomainen osapuoli voi ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja komission yksiköiden välinen yhteyshenkilö ja toimii tarvittaessa sovittelijana menettelytapakysymyksissä, jotka vaikuttavat osapuolten etuihin kyseisessä menettelyssä; tällaisia kysymyksiä ovat lähinnä oikeus tutustua asiakirjoihin, salassapito, määräaikojen pidentäminen ja kirjallisten ja/tai suullisten näkökantojen käsittely. Yhteystiedot sekä lisätietoja on saatavilla kuulemismenettelystä vastaavan neuvonantajan verkkosivuilla kauppapolitiikan pääosaston osoitteessa (http://ec.europa.eu/trade).

(1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994, s. 71), asetus sellaisena kuin se on viimeksi muutettuna asetuksella (EY) N:o 125/2008 (EUVL L 40, 14.2.2008, s. 1).